b'\n_START_ARTICLE_\nValdai klubi\n_START_PARAGRAPH_\nValdai klubi ehk Valdai Rahvusvaheline Diskussiooni Klubi (\xd0\x9c\xd0\xb5\xd0\xb6\xd0\xb4\xd1\x83\xd0\xbd\xd0\xb0\xd1\x80\xd0\xbe\xd0\xb4\xd0\xbd\xd1\x8b\xd0\xb9 \xd0\xb4\xd0\xb8\xd1\x81\xd0\xba\xd1\x83\xd1\x81\xd1\x81\xd0\xb8\xd0\xbe\xd0\xbd\xd0\xbd\xd1\x8b\xd0\xb9 \xd0\xba\xd0\xbb\xd1\x83\xd0\xb1 \xc2\xab\xd0\x92\xd0\xb0\xd0\xbb\xd0\xb4\xd0\xb0\xd0\xb9\xc2\xbb) on 2004. aastal Venemaa riigiv\xc3\xb5imu loodud ja finantseeritav m\xc3\xb5ttekoda, mis kohtub kord aastas s\xc3\xbcgisel. Nimi on pandud Novgorodi l\xc3\xa4hedal asuva Valdai j\xc3\xa4rve j\xc3\xa4rgi, mille \xc3\xa4\xc3\xa4res toimus 2004. aasta suvel klubi esimene kokkusaamine. Kogunemine keskendub Venemaa sise- ja v\xc3\xa4lispoliitikale, milleks on igal aastal erinev teema. \xc3\x9crituse keskne osa on Venemaa presidendi k\xc3\xb5ne ja pressikonverents.\n_START_SECTION_\n\xc3\x9clevaade tegevusest\n_START_PARAGRAPH_\nKlubi esimene kokkusaamine toimus 2.-5. septembrini 2004 Valdai j\xc3\xa4rve \xc3\xa4\xc3\xa4res. \xc3\x9crituse korraldajateks olid uudisteagentuur RIA Novosti, MT\xc3\x9c Venemaa V\xc3\xa4lis- ja Kaitsepoliitika N\xc3\xb5ukogu, ajaleht The Moscow Times. Esimese kogunemise teemaks oli "Venemaa sajandivahetusel \xe2\x80\x93 lootused ja reaalsus". Edaspidi on aastakonverentsid toimunud mitmel pool Venemaal korra aastas septembris-oktoobris. 2014. aastast peale toimuvad need Sot\xc5\xa1is. 2019. aastal toimus konverents 30. septembrist 3. oktoobrini teemal "Ida koidik ja uus poliitiline kord". Riigipeadest osalesid seal Filipiinide, Kasahstani, Aserbaid\xc5\xbeaani ja Venemaa presidendid ning Jordaania kuningas._NEWLINE_Igal aastakonverentsil esineb Venemaa president Vladimir Putin, kes kohtub ka k\xc3\xb5igi esinejatega, kuid ka teised k\xc3\xb5rgemad riigitegelased: peaminister Dmitri Medvedev, v\xc3\xa4lisminister Sergei Lavrov, kaitseminister Sergei \xc5\xa0oigu jt._NEWLINE_Konverentsile kutsutakse esinema maailma juhtivaid riigitegelasi, diplomaate ning teisi tuntud inimesi. Klubi tegevuses on osalenud \xc3\xbcle 1000 poliitiku, diplomaadi ja teadlase 71 riigist, nende hulgas Afganistani president Hamid Karzai, Soome president Tarja Halonen, Austria president Heinz Fischer, L\xc3\xb5una-Aafrika Vabariigi president Thabo Mbeki, T\xc5\xa1ehhi president Vaclav Klaus, Iraani parlamendi spiiker Ali Larijani, Austria liidukantsler Wolfgang Sch\xc3\xbcssel, Prantsusmaa peaministrid Fran\xc3\xa7ois Fillon ja Dominique de Villepin, Itaalia peaminister Romano Prodi, Saksamaa kaitseminister Volker R\xc3\xbche, Iisraeli kaitseminister Moshe Ya\'alon, Poola filmire\xc5\xbeiss\xc3\xb6\xc3\xb6r Krzysztof Zanussi jpt. \xc3\x9critusele on kaasatud teadlased maailma juhtivatest \xc3\xbclikoolidest: Harvardi, Columbia, Georgetowni, Stanfordi, Carletoni, Londoni, Kairo, Teherani, Ida-Hiina, T\xc5\x8dky\xc5\x8d, Tel Avivi, Messina, John Hopkinsi \xc3\xbclikoolid, London School of Economics, King\xe2\x80\x99s College London, Pariisi Poliitikauuringute Instituut ja Pariisi \xc3\x9clikool. _NEWLINE_Klubil on oma eriistungid ka mitmetel k\xc3\xb5rgetasemelistel rahvusvahelistel foorumitel. N\xc3\xa4iteks Peterburi Rahvusvahelisel Majandusfoorumil ja Vladivostokis igal aastal toimuval Ida Majandusfoorumil.\n_START_SECTION_\nJuhtkond\n_START_PARAGRAPH_\nValdai klubi eesotsas on aastast 2014 Valdai Diskussiooni Klubi Arengu- ja Toetusfond. Klubi Arengu- ja Toetusfondi juhatuse esimees on Moskvas asuva K\xc3\xb5rgema Majanduskooli meediaprofessor Andrei B\xc3\xb5stritski, tegevdirektor on Venemaa keskse uudisteagentuuri RIA Novosti endine endine peadirektori aset\xc3\xa4itja Nade\xc5\xbeda Lavrentjeva, teadusdirektor on ajakirja Rossija v globalnoi politike (\xc2\xab\xd0\xa0\xd0\xbe\xd1\x81\xd1\x81\xd0\xb8\xd1\x8f \xd0\xb2 \xd0\xb3\xd0\xbb\xd0\xbe\xd0\xb1\xd0\xb0\xd0\xbb\xd1\x8c\xd0\xbd\xd0\xbe\xd0\xb9 \xd0\xbf\xd0\xbe\xd0\xbb\xd0\xb8\xd1\x82\xd0\xb8\xd0\xba\xd0\xb5\xc2\xbb \'Venemaa Globaalses Poliitikas\') peatoimetaja ja Venemaa V\xc3\xa4lis- ja Kaitsepoliitika N\xc3\xb5ukogu Presiidiumi esimees Fjodor Lukjanov.\n_START_SECTION_\nKriitika\n_START_PARAGRAPH_\nTufti \xc3\xbclikooli professor ja Washington Posti kaast\xc3\xb6\xc3\xb6taja Daniel W. Drezner on nimetanud Valdai klubi Davosis toimuva Maailma Majandusfoorumi Venemaa ekvivalendiks. Tema arvates on konverentsi suurim v\xc3\xa4\xc3\xa4rtus v\xc3\xb5imaldada kohalolijatel kindlaks m\xc3\xa4\xc3\xa4rata Venemaa poliitiline joon, ehkki oma kohalolekuga v\xc3\xb5idakse anda Venemaa re\xc5\xbeiimile suuremat legitiimsust. Nikolai Petrov Venemaa Carnegie Instituudist on Valdai klubi nimetanud Kremli jultunud propagandaprojektiks ja tunnustatud vene-ameerika politoloog Lilia \xc5\xa0evtsova on klubi nimetanud "Putini kasulikeks idiootideks".'